12 Mo lekwalong le le neng le gatisitswe mo lokwalodikgannyeng lwa Le Progrès lwa kwa Saint-Étienne, kwa Fora, mosadi mongwe o ne a tlhalosa gore o ne a etelwa ke batho ba babedi ba ba neng ba kokota mo kgorong ya gagwe morago ga nako e khutshwane fela a sena go phatlolwa pelo ke loso lwa morwadie wa dikgwedi tse tharo. O ne a kwala jaana: “Ke ne ka lemoga ka bonako fela gore ke Basupi ba ga Jehofa. Ke ne ke ikaeletse go ba koba ke sa ba tlhabe ka mafoko mme ke ne ka bona boroutšhara jo ba neng ba bo tsamaisa. Bo ne bo tlhalosa gore ke ka ntlha yang fa Modimo a letla batho gore ba boge. Ka jalo ke ne ka ba tsenya mo ntlong ke ikaeletse go ganetsa se ba se buang. . . . Basupi bano ba ne ba nna nako e e fetang ura go se kae. Ba ne ba ntheetsa ka kutlwelobotlhoko tota mme fa ba tsamaya ke ne ke ikutlwa botoka thata mo ke neng ka dumela gore ba nketele gape.” (Bar. 12:15) Fa nako e ntse e ya, mosadi yono o ne a dumela gore ba ithute Baebele le ene. Re ka ela tlhoko gore se mosadi yono a se gopolang ka loeto loo lwa ntlha ga se se bokgaitsadi bao ba se buileng, mme ke kafa ba neng ba reetsa ka teng.